C 278/32
3.6.
EL
Επίσημη Εφημερίδα της Ευρωπαϊκής Ένωσης
20.7.2022
Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία Σε κάθε συσκευασία «Piadina Romagnola» / «Piada Romagnola» ΠΓΕ πρέπει να εμφαίνονται, με τυπογραφικά στοιχεία ευκρινή και ευανάγνωστα, ανεξίτηλα και σαφώς διακρινόμενα, τα ακόλουθα στοιχεία: — ο λογότυπος της ΕΕ, — η ονομασία «Piadina Romagnola» ή «Piada Romagnola», ακολουθούμενη από την ένδειξη «Indicazione Geografica Protetta» [προστατευόμενη γεωγραφική ένδειξη] ή το αρκτικόλεξό της «IGP» [ΠΓΕ]· — ο λογότυπος του προϊόντος.
Για τον τύπο «alla Riminese» του «Piadina Romagnola» / «Piada Romagnola» είναι υποχρεωτικό να προστίθενται στη συσκευασία οι λέξεις «alla Riminese», με τυπογραφικά στοιχεία ίσου μεγέθους με αυτά που χρησιμοποιούνται για την ονομασία «Piadina Romagnola» / «Piada Romagnola», ευκρινή και ευανάγνωστα, ανεξίτηλα και σαφώς διακρινόμενα, ώστε να γίνεται ευκολότερα αντιληπτός από τους καταναλωτές.
Κατωτέρω εμφαίνεται ο λογότυπος του προϊόντος.
Τα χρώματα που χρησιμοποιούνται είναι καστανό 724 C και μπεζ 728 C. Η εικόνα μπορεί να είναι ασπρόμαυρη αν το μαύρο και το λευκό είναι τα μόνα χρώματα που χρησιμοποιούνται στην ετικέτα.
Στην περίπτωση άμεσης και αποκλειστικής παραγωγής και πώλησης, οι ενδείξεις και ο λογότυπος που περιγράφονται ανωτέρω μπορούν να συνοδεύονται από το σήμα του καταστήματος.
Τα τυπογραφικά στοιχεία με τα οποία αναγράφεται η ένδειξη «Piadina Romagnola» ή «Piada Romagnola» ΠΓΕ ή οι άλλες ενδείξεις που προβλέπονται στο παρόν έγγραφο πρέπει να είναι ομαδοποιημένα στο ίδιο οπτικό πεδίο, να παρουσιάζονται με τρόπο ευκρινή, ευανάγνωστο και ανεξίτηλο και να είναι επαρκώς μεγάλα ώστε να διακρίνονται από το φόντο στο οποίο εκτυπώνονται και, επομένως, να διακρίνονται σαφώς από το σύνολο των άλλων φράσεων και/ή σχεδίων.
Επιπροσθέτως της ένδειξης της έδρας και του εμπορικού σήματος, μπορούν επίσης να εμφαίνονται στην ετικέτα άλλες προαιρετικές ενδείξεις, που προσφέρουν εγγύηση στον καταναλωτή και/ή πληροφορίες διατροφικού χαρακτήρα, εφόσον δεν έχουν εγκωμιαστικό χαρακτήρα και δεν παραπλανούν τον καταναλωτή.
Εάν το προϊόν «Piadina Romagnola» / «Piada Romagnola» έχει πάχος 4-8 mm, μπορεί να αναγράφεται στην ετικέτα η ένδειξη «spessa» ή «la spessa» (παχύ).
Στο προϊόν που προορίζεται για τις διεθνείς αγορές, η ένδειξη «indicazione geografica protetta» (προστατευόμενη γεωγραφική ένδειξη) μπορεί να αναγράφεται στη γλώσσα της χώρας προορισμού.
4.
Συνοπτική οριοθέτηση της γεωγραφικής περιοχής Η περιοχή παραγωγής και συσκευασίας του προϊόντος «Piadina Romagnola» / «Piada Romagnola» περιλαμβάνει το έδαφος της ιστορικής Romagna, και πιο συγκεκριμένα το σύνολο του εδάφους των επαρχιών Rimini, Forlì Cesena και Ravenna, καθώς και των ακόλουθων κοινοτήτων της επαρχίας Bologna: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola και Mordano.
5.
Δεσμός με τη γεωγραφική περιοχή Η Romagna καλύπτει το ανατολικότερο τμήμα του εδάφους της περιφέρειας Emilia-Romagna.
Το έδαφός της εκτείνεται από τις ακτές της Αδριατικής στα ανατολικά έως τα σύνορα με την επαρχία Bologna στα δυτικά, και από τα σύνορα με την περιφέρεια Marche στον νότο έως τα σύνορα με την επαρχία Ferrara στα βόρεια.
Το κλίμα είναι εύκρατο υποηπειρωτικό, που ποικίλλει ανάλογα με το υψόμετρο και την απόσταση από τις ακτές.
Παρότι δεν διαφέρει σημαντικά από αυτό της υπόλοιπης βόρειας Ιταλίας, το κλίμα της Romagna εμφανίζει ιδιαίτερα χαρακτηριστικά, οφειλόμενα στη σταδιακή μείωση της πεδινής ζώνης.